Valtio kevensi velkaa kolmella miljardilla - MTVuutiset.fi
Julkaistu 02.01.2008 17:36 (Päivitetty 06.01.2008 01:53 )
Valtion velka on vähentynyt viime vuonna lähes kolme miljardia euroa, kertoo Valtiokonttori. Viime vuoden lopussa velkaa oli jäljellä 56 miljardia euroa. Valtiokonttorin mukaan voimakas talouskasvu sekä verotulojen ja sosiaalimaksujen lisääntyminen ovat auttaneet keventämään velkataakkaa.
Valtiokonttori odottaa, että valtion velka pienenee tänä vuonna vajaalla kahdella miljardilla eurolla.
Jos odotukset täyttyvät, valtion velka painuu 29 prosenttiin bruttokansantuotteesta. Koko julkisen talouden velka olisi vajaat 33 prosenttia. Julkiseen talouteen kuuluvat valtion lisäksi kunnat ja sosiaaliturvarahastot.
Valtiokonttorin mukaan julkisen talouden ylijäämä nousee tänä vuonna 3,7 prosenttiin bruttokansantuotteesta. Ylijäämä on suhteellisesti suurin euroalueella. Sosiaaliturvarahastojen osuus ylijäämästä on selvästi merkittävin.